# תיאור המושב

* + שם המושב: תודעה והמרחב הקסום והמקודש
	+ שם יו"ר המושב: פרופ' יוסי גליקסון
	+ שיוך אקדמי/מוסדי: אוניברסיטת בר-אילן
	+ תיאור כללי של נושא המושב, חשיבותו וחדשנותו:

לתיאורטיקנים שונים מאסכולת הגשטלט בפסיכולוגיה ישנה טענה בסיסית התומכת בקיומו של מרחב קסום ומקודש. טענה זו היא שישנו סוג מסויים של תפיסה, בו העולם אינו נתפס במונחים גיאומטריים-טכניים, אלה במונחים פיסיוגנומיים-אקספרסיביים: המרחב נתפס כחי, גם אם הוא למעשה דומם, והוא מבטא כביכול מעין חיים פנימיים רגשיים. לכן, הר יכול להיות קסום, שמיים יכולים להיות מאיימים, עץ יכול להיות בוכה, פסגה יכולה להיות יהירה—ולא מדובר בהשלכה של רגשות המתבונן על העולם. בתפיסתנו את העולם, במיוחד אם אנחנו בעצמנו חווים מצב תודעה שונה, המרחב נראה כך; אולם, גם אם לא מדובר בהכרח בשינוי במצב התודעה, המרחב נראה כך—לפחות אצל חלק מהאנשים. טענה זו ידועה בספרות, והיא גם היום בעלת חשיבות וחדשנות לדיונים בכנס שלנו על מדע, מסתורין והרחבת התודעה. במושב הנוכחי נדון בתודעה והמרחב הקסום והמקודש. ההרצאה הראשונה, של פרופ' מריאנה רוח-מדבר שפירא, תעקוב אחר תהליך היווצרותם של מרחבים רוחניים בארץ בזמן אמת. ההרצאה השניה, של גולן שפירא בויאר, תעסוק במשיכה של מקומות מיסטיים בארץ על נעדרים, ועל איתורם בחיפושים. ההרצאה השלישית, של ד"ר טל דותן בן-שושן, תתיחס לקשר הדו-כיווני בין מרחבים רוחניים וסמליים לבין מצב התודעה של האדם. כל הרצאה תהיה של 25 דקות, מלווה בתמונות מרחיבות של המרחב הקסום, ועם מקום לשאלות. נשאיר חצי שעה לדיון עם הקהל.

* הרצאה ראשונה
	+ שם המציגה פרופ' מריאנה רוח-מדבר שפירא
	+ שיוך אקדמי/מוסדי אוניברסיטת חיפה והמכללה האקדמית בית ברל

תקציר:

 **עיון בתהליך היווצרות מרחבים מקודשים – בין ההיבט הטכני לתכני**

הזדמנות מיוחדת נקרית על דרכם של חוקרות/י רוחניות/דת בת הזמן – לעקוב אחר תהליך היווצרותם של מרחבים רוחניים בזמן אמת. ובישראל, ניתן לחזות בהתרקמותה של מפת קדושה אלטרנטיבית בארץ הקודש במהלך השנים האחרונות. בתהליך זה אתרים חדשים מתהווים על המפה, קשרים נרקמים בין אתרים, הסברים חדשים צצים לקדושת מקומות וותיקים או אף הבנה חדשה של קדושת הארץ (או של מקומות על פני האדמה בכלל), ובמקביל מתהוות פרקטיקות חדשות לקידוש המרחב.

בהרצאה אציג מודל המתייחס לתהליך התהוותו של מרחב מקודש – כיצד נבררים האלמנטים למיתוס הקדושה המתהווה? המודל מציג את הדיאלקטיקה שבין הציר הטכני/פיזי לבין הציר התרבותי/סמלי, בתהליך התהוות הסיפור והמעשה סביב המקום הקדוש. אתר הצליינות כורסי שעל שפת הכינרת – שהפך אתר מקודש למעגלים רוחניים וניאו-שמאניים – יוצג כמקרה מבחן למודל זה.

* הרצאה שניה
	+ שם המציגה גולן שפירא בויאר
	+ שיוך אקדמי/מוסדי אוניברסיטת בר-אילן

תקציר:

**איתור נעדרים בשטח בסיוע העולם הקסום והמיסטיקה – בין קרימינולוגיה למיסטיקה**

מה גורם לנעדר לבחור במקום מיסטי? מקודש, על הר גבוה או עם היסטוריה מיסטית? מדוע רוב מקרי ההיעדרות מתרכז סביב מערות, יערות, קברי צדיקים או הרים ואתרים מקודשים ובעלי אלמנטים מיסטיים? האם מדובר בצורך אלמנטרי בלבד המפחית את הסיכוי של הנעדר להימצא או שמא מדובר במענה על צורך עמוק יותר? הרצאה זו תעסוק בקשר בין תחום איתור הנעדרים לבין ההשפעה של מקומות מיסטיים על בחירת יעדו של הנעדר. כמו כן, הרצאה זו תשלב את הניסיון שלי כסגנית וכמפקדת של צוות איתור נעדרים, בוגרת תואר שני בקרימינולוגיה, שוטרת ואת היותי חובבת מיסטיקה מושבעת. המרחב בו אנו נמצאים משפיע על התודעה שלנו, כך מיקום מסוים עשוי לעורר בנו תחושת שלווה, מסתורין או הרהורים פנימיים. אין מדובר בהשפעות סובייקטיביות בלבד אלא במשמעות קולקטיבית שאנו מייחסים למקומות מסוימים. האם ייתכן שמקומות היעדרויות מסוימים מבטאים צרכים עמוקים המשותפים לכולנו? איך ההבנה של המשמעויות המיסטיות שאנו יוצקים למקומות עשויה לסייע באיתור נעדרים? בכל זה ועוד נעסוק תוך שילוב דוגמות של מקרי אמת מתוך הניסיון המקצועי והאישי שלי. אבצע סקירה של מקומות מיסטיים הקיימים בישראל ואפרט את הקשר שלהם למקרי היעדרויות החל מהפירמידה המסתורית בחורש עדולם, למערת התאומים ההיסטורית, לקו K המפותל והמסתורי, רוגום אל הירי גלגל הרפאים, קבר מירון ואתרי קדושה הנמצאים בסמוך לו ועוד.

* הרצאה שלישית
	+ שם המציגה ד"ר טל דותן בן-שושן
	+ שיוך אקדמי/מוסדי (אם יש) המכון לחקר המוח, החינוך והדידקטיקה, קרן פטריציו פאולטי להתפתחות ותקשורת

תקציר:

**יצירת מרחב מקודש: פלסטיות עצבית, אימון וסמלים**

סביבות המובנות באופן-ספציפי שימשו מסורות רבות להשראת מצבי תודעה חלופיים (ASC) וחוויות רוחניות. קיים קשר דו-כיווני בין סמלים למצבים אלו: התבוננות בסמלים, כמו התמקדות ביאנטרה, יכולה לעורר ASC, ואילו ASC המושרה באימון עשוי להוביל לראיה של דימויים גאומטריים. החשיבה המטפורית-סמלית שהאדם מביא עמו למרחבים אלו מעצימה את ההסתברות לחוויות סמליות ולהשראת ASC. בהרצאה הנוכחית נדון ביחסי הגומלין בין הסביבה הפנימית והחיצונית בתהליך זה. הסביבה הפנימית כוללת מנגנונים פסיכולוגיים, נוירולוגיים ופיזיולוגיים, בעוד שהסביבה החיצונית מתמקדת בגירויים חיצוניים, כגון מבנה החדר, פרופורציות הגירוי ועוד. סביבות אלו אינן פועלות בנפרד אלא מעצבות יחדיו מחשבות, רגשות והתנהגות. בפרט, נשווה בין פעולות מכוונות כמו מדיטציה לבין תנאים מובנים חיצונית, המקדמים תקשורת פנימית מוגברת. נתמקד בטכניקת "הביצה", מרחב Ganzfeld שלם, המבוססת על מודל התודעה הספרית של פאולטי. מרחב זה גורם לשינויים משמעותיים בתפיסת הזמן, תכונה מובהקת של ASC, לצד שינויים אלקטרו-פיזיולוגיים. נדון בתהליך המאפשר זאת וצלילה למרכז הספרה למצבים לא-דואליים באמצעות באמצעות "קריסה" של המאפיינים הפנומנולוגיים המרכזיים של החוויה בהתאם לצירי המודל: זמן, רגש, הגדרה עצמית. לבסוף, נציין מחקרים עדכניים עם מחוללי מספרים אקראיים (RNG) חושפים סטיות אקראיות במדידות בזמן מדיטציות קבוצתיות. ממצאים אלו מדגישים את השפעת הקשר בין התודעה האישית והקבוצתית על רווחה אישית, דינמיקה חברתית והאינטראקציה בין תודעה ומציאות.